กกต.มีมติส่งเรื่อง หลักเกณฑ์และวิธีการคำนวณ ส.ส.แบบบัญชีรายชื่อ ให้ศาลรัฐธรรมนูญพิจารณาวินิจฉัย
คณะกรรมการการเลือกตั้ง มีมติส่งเรื่อง หลักเกณฑ์และวิธีการคำนวณ เพื่อจัดสรรจำนวนสมาชิกสภาผู้แทนราษฎรแบบบัญชีรายชื่อ ที่แต่ละพรรคการเมืองจะพึงมีได้ ให้ศาลรัฐธรรมนูญพิจารณาวินิจฉัยคณะกรรมการการเลือกตั้ง ได้พิจารณาเรื่อง หลักเกณฑ์และวิธีการคำนวณจำนวน ส.ส. แบบบัญชีรายชื่อ ที่แต่ละพรรคการเมืองจะพึงมี ตามมาตรา 91 ของรัฐธรรมนูญปี 2560 ประกอบมาตรา 128 แห่งพระราชบัญญัติประกอบรัฐธรรมนูญ ว่าด้วยการเลือกตั้งสมาชิกสภาผู้แทนราษฎร พ.ศ. 2561 ตามที่สำนักงานคณะกรรมการการเลือกตั้งเสนอต่อที่ประชุม กกต. เมื่อวันที่ 11 เมษายน 2562 แล้ว เห็นว่า การคำนวณดังกล่าวมีพรรคการเมืองหลายพรรคมีจำนวน ส.ส. ที่จะพึงมีได้ในเบื้องต้นต่ำกว่าหนึ่งคน แต่เมื่อคำนวณตามมาตรา 128(5) แล้วพรรคการเมืองที่มีผลการคำนวณ ส.ส. พึงมีต่ำกว่าหนึ่งคนสามารถได้รับการจัดสรรจำนวน ส.ส. แบบบัญชีรายชื่อหนึ่งคน ซึ่งมีผลขัดหรือแย้งกับบทบัญญัติของรัฐธรรมนูญแห่งราชอาณาจักรไทย พ.ศ. 2560 มาตรา 91(2) และ (4) แต่หากคำนวณหาจำนวน ส.ส. แบบบัญชีรายชื่อตามรัฐธรรมนูญ พ.ศ.2560 มาตรา 91 แล้ว จะทำให้ไม่สามารถจัดสรร ส.ส. แบบบัญชีรายชื่อได้ครบ 150 คน อีกทั้งหากไม่นำจำนวน ส.ส. ที่จะพึงมีเบื้องต้นของพรรคการเมืองที่มี ส.ส. ที่จะพึงมีได้ต่ำกว่าหนึ่งคนไปคิดคำนวณต่อ ตามพระราชบัญญัติประกอบรัฐธรรมนูญ ว่าด้วยการเลือกตั้ง ส.ส. พ.ศ. 2561 มาตรา 128(5) ก็ไม่สามารถคิดคำนวณจัดสรรได้ครบ 150 คนได้เช่นกัน จึงไม่มีวิธีการใดที่จะนำมาคิดคำนวณให้มีจำนวน ส.ส. แบบบัญชีรายชื่อได้ 150 คน ตามที่รัฐธรรมนูญ พ.ศ.2560 มาตรา 83 ได้อีกทั้งการคำนวณหา ส.ส. แบบบัญชีรายชื่อ ตามมาตรา 91 วรรคสาม ของรัฐธรรมนูญ 2560 ผลของการคำนวณจะไม่สามารถนำไปประกาศผลการเลือกตั้งได้ เพราะอาจขัดหรือแย้งกับรัฐธรรมนูญ 2560 มาตรา 91(4)จึงขอให้ศาลรัฐธรรมนูญวินิจฉัยชี้ขาดอำนาจหน้าที่ตามมาตรา 210(1) และ (2) ของรัฐธรรมนูญ 2560 และพระราชบัญญัติประกอบรัฐธรรมนูญ ว่าด้วยวิธีพิจารณาของศาลรัฐธรรมนูญ พ.ศ. 2561 มาตรา 7 วรรคหนึ่ง (1) และ (2) ว่า คณะกรรมการการเลือกตั้ง จะสามารถดำเนินการได้หรือไม่ และการดำเนินการดังกล่าวชอบด้วยรัฐธรรมนูญแห่งราชอาณาจักรไทย พุทธศักราช 2560 มาตรา 91 หรือไม่